קרב רעים

קרב רעים התרחש ב-7 באוקטובר 2023 במחנה רעים, המהווה מפקדה של אוגדת עזה, כאשר חמאס פתח במתקפת פתע על ישראל. כוח של חמאס השתלט על הבסיס, הרג בלוחמיו ולקח בשבי אחדים מהם. לאחר שעות של לחימה חזר צה"ל לשלוט בבסיס.

מהלך הקרב 
לפי התחקירים הראשוניים, בתחילת מתקפת הפתע פרץ חמאס את גדר המערכת סביב רצועת עזה במוקדים רבים, ותוך כרבע שעה הגיעו מחבלים רבים, רכובים על טנדרים ואופנועים וחמושים היטב, אל מחנה רעים. הם הכניעו את השומרים המופתעים, ועשו דרכם פנימה. בחמ"ל הגיפו חיילי צה"ל את דלת הברזל שבכניסה אליו, והנותרים בחוץ המשיכו בלחימה במחבלים. לוחמי יחידת שלדג ולוחמי היחידה הרב-ממדית הגיעו ראשונים לסייע לבסיס המותקף, ובקרב קשה דחקו את המחבלים אל אולם הספורט של הבסיס, וריתקו אותם שם עד להגעת מסוק קרב של חיל האוויר שירה לעבר הבניין והרג את המחבלים שבו. לפי הדיווח מיום הקרב, הקרב הסתיים לאחר 13 שעות של לחימה.

במהלך הקרב קצין הגששים, סא"ל מ', ביצע תרגיל הונאה למחבלים. הוא הורה לגשש צעיר להסיר את מדיו ולקרוא למחבלים בערבית להתקרב אליו, תוך שהוא גורם להם לחשוב שהוא אחד המחבלים. כשיצאו ממקומות המסתור והיו קרובים אליו, ירה בהם סא"ל מ' מטווח קצר, והרג רבים מהם.

במקביל לקרב, בזמן שהמחבלים תקפו את בסיס האוגדה, בחמ"ל פעלו להכווין את הכוחות מחוץ לבסיס. התקבל מידע ממקורות שונים, כמו עיתונאים שקיבלו פניות לעזרה מתושבי האזור. החיילים העבירו את המידע במטרה להביא ולהכווין כוחות ללחימה ביישובים, להגנה על קו גדר המערכת סביב רצועת עזה ולחילוץ התושבים.

קישורים חיצוניים

הערות שוליים 

מלחמת חרבות ברזל: קרבות
מתקפת הפתע על ישראל (2023)
חמאס: פיגועים
יחידת שלדג: מבצעים
אוגדת עזה